text: Kommune nedlægger 89 stillinger 
  04 november 2014 kl. 13.05
  Fredericia Kommune har svunget sparekniven i forbindelse med næste års budget. 89 stillinger nedlægges. 27 afskediges.
  De stillinger, der nu skal nedlægges, er fundet i en række afdelinger og rammer dermed bredt. Ud af de 89 stillinger er de 19 lederstillinger. Direktionen - altså den kommunale topledelse - går fra 5 til kun 3 stillinger.
  Det er derfor især stillinger på rådhuset, der forsvinder. Mens resten er fundet "her og der". Daginstitutionerne i kommunen har været fredet og vil ikke blive berørt. 
  Hermed sparer Fredericia Kommune 80 mill. kr.
  - Jeg er ked af at skulle tage afsked med en række medarbejdere, men samtidig tilfreds med, at der fra 2015 er kommet balance mellem indtægter og udgifter for kommunen. Det har fra dag ét i borgmesterstolen været mit mål, så vi undgår de stadige sparerunder, siger borgmester Jacob Bjerregaard til TV SYD.
  De 27 medarbejdere, der nu bliver afskediget, vil alle få besked inden for den næste uge. I det omfang det kan lade sig gøre, vil de afskedigede medarbejdere blive tilbudt omplacering til andre stillinger.
  Økonomiudvalget blev i dag tirsdag orienteret om den samlede plan for nedlæggelse af stillinger i kommunen.
  